บี้บอร์ดสอบรองผอ.ออมสินตุกติก
ลงทุนกองทุนอสังหาฯขาดทุนยับผลประโยชน์ทับซ้อนเปิดร้านสปา
27 มิ.ย. 2555

ลงทุนกองทุนอสังหาฯขาดทุนยับผลประโยชน์ทับซ้อนเปิดร้านสปา
คลังไล่บี้คณะกรรมการธนาคารออมสินสอบการลงทุนที่ผิดพลาดจนขาดทุนยับ 800 ล้านบาท
นายวิรุฬ เตชะไพบูลย์ รมช.คลัง ซึ่งกำกับดูแลธนาคารออมสิน เปิดเผยว่า ได้สั่งการให้คณะกรรมการธนาคารออมสินแต่งตั้งกรรมการขึ้นมาเพื่อสอบสวนข้อเท็จจริง กรณีที่มีผู้ร้องเรียนว่ามีรองผู้อำนวยการธนาคารออมสินคนหนึ่งบริหารเงินลงทุนของธนาคารไม่ถูกต้อง จนได้รับความเสียหายขาดทุนเป็นจำนวนมาก ซึ่งหากกรรมการของธนาคารไม่ดำเนินการ จะเป็นการละเว้นปฏิบัติหน้าที่ได้ เพราะจากการสอบข้อมูลเบื้องต้นพบว่ามีมูลความจริง
นายวิรุฬ กล่าวว่า เรื่องดังกล่าวเกิดขึ้นมานาน ผู้บริหารธนาคารได้นำเงินไปลงทุนในกองทุนอสังหาริมทรัพย์จำนวน 1,200 ล้านบาท ในปี 2550 แต่ปัจจุบันมูลค่าการลงทุนลดลงเหลือแค่ 400 ล้านบาท ทำให้ธนาคารขาดทุนไปถึง 800 ล้านบาท ซึ่งเบื้องต้นพบว่า การเข้าไปซื้อหน่วยลงทุนอาจจะดำเนินการไม่ถูกต้องอีกด้วย
ทั้งนี้ ยังพบว่ารองผู้อำนวยการคนดังกล่าว มีการเปิดร้านสปาในสถานที่ที่กองทุนอสังหาริมทรัพย์ดังกล่าวเป็นเจ้าของอยู่ด้วย ซึ่งอาจขัดแย้งผลประโยชน์
แหล่งข่าวจากกรรมการธนาคารออมสิน เปิดเผยว่า ที่ผ่านมามีผู้ร้องเรียนเรื่องดังกล่าว และกรรมการตรวจสอบภายในของธนาคารได้ตรวจสอบเรื่องนี้แล้วพบว่ามีมูลความจริง แต่ไม่ยอมส่งเรื่องรายงานให้คณะกรรมการของธนาคารรับทราบ เพื่อที่จะได้ตั้งกรรมการสอบข้อเท็จจริงต่อไป
ล่าสุด เมื่อเดือน มิ.ย. 2555 กรรมการตรวจสอบภายในพยายามทำข้อสรุปรายงานคณะกรรมการว่า ผู้ร้องเรียนเรื่องดังกล่าวไม่มีความน่าเชื่อถือ จึงขอปิดเรื่องการตรวจสอบกรณีดังกล่าว ซึ่งเป็นการดำเนินการที่ไม่ถูกต้อง และเป็นการจงใจปิดข้อมูลความจริงและความเสียหายที่เกิดขึ้นกับธนาคาร
แหล่งข่าวเปิดเผยว่า คณะกรรมการตรวจสอบภายในและกรรมการของธนาคารบางส่วน พยายามที่จะช่วยเหลือรองผู้อำนวยการธนาคารที่ถูกกล่าวว่าให้พ้นผิด เพราะต้องการผลักดันขึ้นเป็นผู้อำนวยการธนาคารออมสินคนใหม่ ซึ่งหากได้รับเลือกเป็นผู้อำนวยการธนาคารออมสินจริง กรรมการที่ไม่เห็นด้วยจะคัดค้านการแต่งตั้งดังกล่าว เพราะถือว่ายังมีปัญหาถูกร้องเรียน ทำให้ธนาคารเกิดความเสียหาย และยังไม่มีการตรวจสอบให้เป็นที่เรียบร้อยว่าผิดหรือถูกต้อง
สำหรับรองผู้อำนวยธนาคารออมสิน ประกอบด้วย นายยงยุทธ ตะริโย นายธัชพล กาญจนกูล นายบุญสน เจนชัยมหกุล นายนเรนทร์ ปัญญาปฏิภาณ น.ส.นงเยาว์ พาชีรัตน์ นายพิศิษฐ์ เสรีวิวัฒนา นายบรรลือ พันธ์พงษ์เจริญ